Rantatunnelille syntymässä pikkuveli – Syöttää liikennettä suoraan Tampereen keskustaan

Tampereen kaupunginhallitus saa maanantain kokouksessaan tilannekatsauksen Näsikallion eritasoliittymän suunnittelijoilta. Näsikallion liittymästä kaupunkiin johtava maanalainen väylä on nimetty Amuritunneliksi. Liittymän ja Amuritunnelin suunnittelu ja rakentaminen maksavat arviolta 43 miljoonaa euroa. Kunkun parkkia ei pystytä suunnittelijoiden mukaan toteuttamaan kaupunginhallituksen aiemmin linjaamalla tavalla ilman eritasoliittymästä rakennettavaa ajoyhteyttä. Amuritunnelista on kaksi vaihtoehtoa, joista toisessa uuteen tunneliin tulisi kaksi maanalaista liikenneympyrää. –Tällä hetkellä näyttää, että yhden kiertoliittymän vaihtoehto Amuritunnelissa olisi järkevämpi. Suunnittelu on vielä kesken, kertoo suunnittelupäällikkö Ari Vandell . Näsikallion kiertoliittymän ja Amuritunnelin yleissuunnitelma on tulossa hyväksyttäväksi ensi vuoden alussa. Asemakaavaehdotus voisi Vandellin mukaan valmistua ensi vuoden aikana. Rakentamaan päästäisiin poliittisten päätösten ja kaavakäsittelyn jälkeen ehkä 2020-luvun puolella. Näsikallion liittymän ja Amuritunnelin asemakaava ja yleissuunnitelma esitellään yleisölle vielä tämän vuoden puolella. Amuritunneli on maanalainen katu Noin 700 metrin pituinen Amuritunneli alkaa Satakunnankadun ajoluiskalla noin 70 metriä Hämeenpuiston länsipuolelta. Tunnelin leveys on suunnitelmissa noin 13 metriä. Tunnelissa on ajokaistat molempiin suuntiin ja niiden välissä kapea keskikoroke. Tunnelin toisessa reunassa kulkee hätäpoistumiskäytävä. Amuritunneli on hallinnollisesti katsottuna katu, joten se ei ole pituuskaltevuudeltaan kovin jyrkkä. Tunnelin suunniteltu pituuskaltevuus on enintään kahdeksan prosenttia, kun esimerkiksi Hämpin parkin sisäänajoväylien pituuskaltevuudet ovat 12–13 prosenttia. 80-metrisen avoimen ajoluiskan jälkeen tulee 140-metrinen katettu betonikaukalo. Betonikaukalon osalla Amuritunneli kaartuu Kortelahdenkadun alle ja kytkeytyy katualueen alla kalliotunneliin. Autot ajavat kalliotunnelia maanalaiseen liikenneympyrään, josta on Näsikallion maanalaisen liikenneympyrän kautta yhteys Rantatunneliin. Rantatunnelin yli kulkee jo siltatunneli Näsikallion eritasoliittymän rampit liittyvät nykyiseen Rantatunneliin rakentamisen aikana varatuissa kohdissa. Rampit yhdistyvät Rantatunnelin molemmilla puolilla kiertoliittymillä nykyisen tunnelin ylittävään kalliotunneliin. –Betonisilta Rantatunnelin yli on jo olemassa, vaikka sitä on vaikea huomata. Ramppien alut on rakennettu, mutta muu puuttuu vielä. Eteläiseen liikenneympyrään kytkeytyvät myös katuverkolle johtava Amuritunneli ja Kunkun parkille varattu yhteys. Eteläisen liikenneympyrän kiertotilan halkaisija on 35 metriä ja pohjoisen liikenneympyrän 16 metriä. Molempien keskiympyrässä on kalliopilari, jotta tunneliin ei tule liian isoja avonaisia tiloja suhteessa kalliokattoon. Suunnittelussa on vielä auki, tuleeko Kunkun parkista suora yhteys Näsikallion liittymään vai Amuritunneliin. Suunnittelupöydällä ovat myös hätäpoistumistiet, ilmastointi ja tunnelin kuivatusratkaisut. –Mietimme vielä sitä, miten pystykuilut ja poistumistiet saadaan mukaan kaupunkirakenteeseen. Niistä pitää käydä vielä vuoropuhelua, koska kaikki suunnitelmiin piirretyt kohdat eivät ole edes kaupungin maalla. Kaupungin suunnittelijoiden ryhmä jatkaa teknisten ratkaisujen suunnittelua yhteistyössä Liikenneviraston ja Pirkanmaan ely-keskuksen kanssa. Tampereen kaupunginhallituksen suunnittelukokous päätti 13.3.2017, että keskustan maanalaisen eritasoliittymän ja katuverkkoyhteyden sekä Kunkun parkin ajoyhteysvarauksen suunnittelu käynnistyy. Kaupunginhallitus saa tilannekatsauksen Näsikallion eritasoliittymän ja Amuritunnelin suunnitelmasta maanantaina 30.10. Hankkeen alustava rakennuskustannusten arvio on 34,5 miljoonaa euroa. Suunnittelu-, rakennuttamis- ja riskivarauskustannuksiksi on arvioitu noin 8,5 miljoonaa euroa. Laskelmien mukaan tunneli vähentäisi Tampereen keskustan liikennettä viidellä prosentilla eli 4,9 miljoonalla ajoneuvokilometrillä vuodessa, kun autoja siirtyisi katuverkolta Rantatunneliin. Näsikallion eritasoliittymä on noin 25 metriä maanpinnan alapuolella.